《暮秋怀王专臧奎王衢三从事》
宋代·魏野

旧友各西东，閒思兴莫穷。
尽居花幕下，独在竹林中。
白屋贫虽异，清宵梦想同。
吟馀遥望处，寒雨正濛濛。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。